Adept

Adept (ladina keeles adeptus 'saavutanu'), mõne usulahu või muudesse saladustesse pühendatu; mingi õpetuse või idee kindel pooldaja; keskajal alkeemik, kes uskus olevat leidnud nn tarkade kivi. Mõistet "adept" kasutatakse peamiselt läänemaises esoteerikas. Teosoofias tähendab see inimest, kes on saavutanud pühitsuse astme ja saanud salajase, esoteerilise teadmise meistriks. Sõnal "pühitsetu" on sarnane tähendus. Pühitsetuks kutsutakse teosoofias igaüht, kes on "võetud vastu vabamüürlaseks või pühitsetud okultistlikesse müsteeriumitesse". Sageli võivad sõnad "adept" ja "pühitsetu" olla sünonüümid. Okultsetes õpetustes nimetatakse meistriteks ehk pühitsetuteks vaimsete ühingute ja salaorganisatsioonide rajajaid (nt Christian Rosenkreuz, Aleister Crowley). Adeptiks võib saada initsiatsioonide ehk pühitsuste kaudu, mis jagatakse mitmesugustes süsteemides erinevateks astmeteks. Roosiristlaste ja vabamüürlaste ordudes on erinevad pühitsusastmete süsteemid. Helena P. Blavatsky kasutab oma töödes mõistet "adept" üsna vabalt, madalaimalt funktsioonilt on adept iidsete varjatud teadmiste hoidja. Kõrgeimas funktsioonis aitab ta inimkonda oma suurest kaastundlikkusest, sest adepti võimete hulka kuulub võime kontrollida elementaale ning nii füüsilisi kui ka astraalolendeid (nn mitteadeptide erinevaid meeleseisundeid). Alice Bailey enamik kirjutisi kirjeldab vaimse arengu hierarhiat ja pühitsuse teed, millele astumise igaüks võib vastavalt soovile valida. A.Bailey töödes on adept määratletud kui olend, kes on läbinud vähemalt viis seitsmest võimalikust pühitsusest, mis annavad talle kiirte jõu ning võimu kiirte üle. Kuues ja seitsmes intsiatsioon toimuvad juba peenematel tasanditel, pärast adepti lahkumist siitilmast. Okultsetes organisatsioonides on tavaliselt erinevad tasemed, milles algaja võib tõusta valitud maagilises süsteemis kõrgemale. Neid tasemeid nimetatakse kas kraadideks või astmeteks. Roosiristlaste välise ehk Hermeetilise Ordu Golden Dawn (Kuldne Koidik) initsiatsioonisüsteemis on adept see, kes on andnud 5–6 astme vande, ning kellele on omistatud tiitel Adeptus Minor. Sümboolselt tähendab see aste vaimset püüdlejat, kes omavad nelja elemendi liidule allutatud õiglast ja tasakaalustatud vaimu, initsiatsioonis viiakse nad meditatiivses seisundis adepti Christian Rosenkreutzi hauani. Õiges meeleolus adept samastab ennast C.Rosenkreutzi või isegi Jeesusega, mille tagajärjel ta tunneb endas tahtmatult tõusvat eufoorse empaatia voogu. Adeptus Minori aste ja järgnevad astmed, Adeptus Major ja Adeptus Exemptus moodustavad nn Kuldse Koidiku Teise Ordu, mida nimetatakse ka Rosae Rubeæ et Aureæ Crucis (Rubiin Roos ja Kuldne Rist). Need astmed vastavad kabalistlikus sephirahis Tipherethile, Geburah’le ja Chesedile. Adeptus Minori vanne sisaldab tingimust: "Ühendan ennast oma kõrgema ja jumaliku geeniusega", millele sagedamini on viidatud (eriti Aleister Crowley poolt) kui vestlustele Püha Kaitseingliga. Võttes sellise ülesande, peab Adeptus Minor teist korda läbima varasemad astmed (Zelatorist kuni Philosophuseni) ning nende teadmised enne, kui ta jõuab Adeptus Major'i astmeni kui täieõiguslik adept. ENE 1. 1985. Tallinn. Kirjastus Valgus. Manly Palmer Hall. The adepts in Eastern esoteric tradition. Part 2. 1975:4. Philosophical Research Society. H.P.Blavatsky, G.R.S.Mead. Theosophical Glossary. H.P.Blavatsky, G.R.S. Mead. Theosophical Glossary. H.P.Blavatsky. The Key of Theosophy. Esoteric grade systems. C.W.Leadbeater. Inner Life. lk 19. H.P.Blavatsky. Isis Unveiled. Page 590. Alice Bailey. Initiation, Human and Solar. The Adept. Israel Regardie. Ceremonial Magic: A Guide to the Mechanisms of Ritual. Hermetic.com.The Adept. "Hermetic Order of the Golden Dawn". Originaali arhiivikoopia seisuga 19. august 2012. Vaadatud 9. juulil 2012. Mithras – Lord of Ages. Golden Dawn Grade Structure. James A. Eshelman. The Mystical & Magical System of the A∴A∴ page 21-22.